Temeljem članka 5. Zakona o predškolskom odgoju i obrazovanju (Narodne novine broj:0/97., 107/07., 94/13., 98/19. i 57/22.), članka 18. Statuta Dječjeg vrtića Petar Pan Satnica Đakovačka, KLASA:601-04/23-01/20, URBROJ:2158-34-01-23-2 od 27. ožujka 2023. godine te sukladno Planu upisa u Dječji vrtić Petar Pan Satnica Đakovačka za pedagošku godinu 2023./2024., KLASA:601-04/23-01/31, URBROJ:2158-34-01-23-1 Upravno vijeće Dječjeg vrtića Petar Pan Satnica Đakovačka na svojoj 41. sjednici dana 5. lipnja 2023.godine donosi

Odluku o objavi oglasa za upis djece

u Dječji vrtić Petar Pan Satnica Đakovačka za pedagošku godinu 2023./2024.

Članak 1.

Zahtjevi za upis u Dječji vrtić Petar Pan Satnica Đakovačka zaprimati će se od 5. lipnja 2023. do 16. lipnja 2023.godine u Dječjem vrtiću Petar Pan Satnica Đakovačka, na adresi Ante Starčevića 26, Satnica Đakovačka svaki radni dan od 7:00 do 16:00 sati. Zahtjevi za upis s popratnom dokumentacijom dostavljaju se osobno ili putem maila: dvpetarpan.satnicadjakovacka@gmail.com . Ukoliko se zahtjev dostavlja putem maila sve dokumente je potrebno skenirati.

Prijave zaprimljene nakon roka i prijave s nepotpunom dokumentacijom neće se razmatrati.

Članak 2.

Upisi se vrše za sljedeće programe:

- redoviti 10 – satni program

- redoviti 5/6 satni program s ručkom

- redoviti 5/6 satni program bez ručka

Članak 3.

Pravo na upis u Dječji vrtić Petar Pan Satnica Đakovačka ostvaruje dijete koje:

- zajedno s oba roditelja ima prebivalište na području Općine Satnica Đakovačka

- dijete koje sa samohranim roditeljem ima prebivalište na području Općine Satnica Đakovačka

- dijete kojem je dodijeljen skrbnik ili je smješteno u udomiteljsku obitelj ukoliko njegov skrbnik ili

 udomitelj ima prebivalište na području Općine Satnica Đakovačka

- dijete strani državljanin koji ima odobren najmanje privremeni boravak i živi na području Općine

 Satnica Đakovačka, zajedno s oba roditelja, samohranim roditeljem ili jednim roditeljem ukoliko se

 radi o jednoroditeljskoj obitelji

Članak 4.

Ukoliko ima slobodnih mjesta za upis mogu se upisati i djeca s prebivalištem ili boravištem u drugim jedinicama lokalne samouprave.

Članak 5.

Upisnu dokumentaciju podnosi roditelj, skrbnik ili udomitelj (u daljnjem tekstu: Podnositelj zahtjeva), a koja obuhvaća sljedeće:

 1. Ispunjen obrazac Prijavnice za upis

 2. Presliku izvoda iz matice rođenih ili rodni list djeteta,

 3. Preslika iskaznice imunizacije djeteta

 4. Dokumentaciju temeljem koje roditelji mogu ostvariti prednost prilikom upisa (dodatna

 dokumentacija)

 5. Ispunjen obrazac za Inicijalni razgovor

Članak 6.

Djeca se upisuju u Dječji vrtić Petar Pan Satnica Đakovačka uz primjenu kriterija za ostvarivanje prednosti , sukladno odredbama članka 20. Zakona o predškolskom odgoju i obrazovanju (Narodne novine broj:0/97., 107/07., 94/13., 98/19. i 57/22.) i odredbama Pravilnika o upisu djece i ostvarivanju prava i obveza korisnika usluga u Dječjem vrtiću Petar Pan Satnica Đakovačka.

Članak 7.

Prednost pri upisu u Pedagošku godinu 2023/2024 imaju djeca koja su do 1. travnja tekuće godine navršila četiri godine.

Nakon upisa djece iz stavka 1. ovoga članka djeca se upisuju na način da prednost pri upisu imaju:

1. Djeca roditelja invalida Domovinskog rata : Rješenje nadležnog tijela o statusu invalida Domovinskog rata

2. Djeca iz obitelji s troje ili više djece : Izvod iz matice rođenih ili rodni list za djecu mlađu od 18 godina

3. Djeca oba zaposlena roditelja: Potvrda o radnopravnom statusu Hrvatskog zavoda za mirovinsko osiguranje ili elektronički zapis o radnopravnom statusu s portala e- građani ne starija od dana objave javnog poziva za upis

4. Djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja: Nalaz i mišljenje Zavoda za vještačenje, profesionalnu rehabilitaciju i zapošljavanje osoba s invaliditetom

5. Djeca samohranih roditelja: Izvadak iz matice rođenih roditelja, Smrtni list ili izvadak iz matice umrlih za preminulog roditelja ili potvrda o nestanku drugog roditelja ili drugo uvjerenje nadležnog tijela kojim se dokazuje da roditelj sam skrbi i uzdržava dijete

6. Djeca iz jednoroditeljskih obitelji: Izvadak iz matice rođenih roditelja i presuda o razvodu braka ili odluka suda o povjeri djeteta na stanovanje ili izvješće o provedenom postupku obveznog savjetovanja pri Hrvatskom zavodu za socijalni rad ili drugi dokaz da drugi roditelj ne živi u zajedničkom kućanstvu

7. Djeca osoba s invaliditetom upisanih u Hrvatski registar osoba s invaliditetom: Izvadak iz Registra osoba s invaliditetom

8. Djeca koja su ostvarila pravo na socijalnu uslugu smještaja u udomiteljskim obiteljima: Rješenje Hrvatskog zavoda za socijalni rad

9. Djeca koja imaju prebivalište ili boravište na području dječjeg vrtića: Preslika osobne iskaznice ili Potvrda o prijavi prebivališta/boravišta (ne starije od dana objave oglasa)

10. Djeca roditelja koja primaju doplatak za djecu ili roditelja korisnika zajamčene minimalne naknade: Rješenje Hrvatskog zavoda za mirovinsko osiguranje ili Rješenje Hrvatskog zavoda za socijalni rad

Članak 8.

Za svaku utvrđenu prednost iz članka 7. utvrđen je broj bodova:

|  |  |  |
| --- | --- | --- |
| Redni broj: | Kriterij | Broj bodova |
| 1. | Djeca roditelja invalida Domovinskog rata | 10 |
| 2. | Djeca iz obitelji s troje ili više djece | 1 bod po djetetu |
| 3. | Djeca oba zaposlena roditelja | 20 |
| 4. | Djeca jednog zaposlenog roditelja | 10 |
| 5. | Djeca s teškoćama u razvoju | Ne podliježu bodovanju, odlučuje Komisija na temelju dostavljene dokumentacije |
| 6. | Djeca samohranih roditelja – zaposlen roditelj | 20 |
| 7.  | Djeca samohranih roditelja – nezaposlen roditelj | 10 |
| 8. | Djeca u udomiteljskim obiteljima - zaposlen | 20 |
| 9.  | Djeca u udomiteljskim obiteljima - nezaposlen | 10 |
| 10.  | Djeca u godini prije polaska u osnovnu školu  | 1 |
| 11.  | Djeca roditelja koji primaju doplatak za djecu | 2 |

Utvrđeni bodovi se zbrajaju i na temelju ukupnog broja bodova utvrđuje se lista prednosti na koju se redom stavljaju zahtjevi podnositelja od većeg broja bodova prema manjemu.

Članak 9.

Ukoliko dvoje ili više djece ostvaruje jednak broj bodova prednost ostvaruje prema sljedećem poretku kriterija:

- upisan/a brat ili sestra u vrtić

- veća kronološka dob, od starijeg prema mlađem

Za djecu koja nisu primljena po objavljenom oglasu za upis zbog neispunjavanja uvjeta starosti od 3. godine života do 31. kolovoza tekuće godine, utvrđuje se Lista čekanja i mogu se primiti tijekom cijele godine ukoliko se oslobodi odgovarajući broj mjesta u Dječjem vrtiću.

Članak 10.

U trenutku predaje zahtjeva Podnositelj zahtjeva mora imati podmirena dugovanja prema Dječjem vrtiću Petar Pan Satnica Đakovačka.

Članak 11.

Prosudbu uključivanja djece s teškoćama u razvoju u odgojno obrazovne programe donosi stručni tim Dječjeg vrtića. Za dijete s teškoćama u razvoju provodi se opservacija u trajanju od tri mjeseca. O duljini dnevnog odnosno tjednog boravka djeteta s teškoćama u razvoju za vrijeme opservacije odlučuje opservacijiski tim u dogovoru s roditeljima prema psihofizičkom statusu i potrebama djeteta.

Članak 12.

Na temelju dostavljenih podataka Ravnatelj donosi pojedinačna rješenja o upisu djece u Dječji vrtić za pedagošku godinu 2023/2024.

Rezultati se objavljuju javno na oglasnoj ploči i web stranici Dječjeg vrtića Petar Pan Satnica Đakovačka u obliku privremene liste koja sadrži:

- redni broj

- šifru djeteta

- ukupan broj bodova

- podatke o odbijenim zahtjevima nakon utvrđivanja rezultata upisa.

Podnositelj zahtjeva koji je nezadovoljan rezultatom upisa može izjaviti žalbu Upravnom vijeću u roku od 15 dana od dana oglašavanja rezultata upisa. Žalba se podnosi preporučenom poštom na adresu: Dječji vrtić Petar Pan Satnica Đakovačka, Ante Starčevića 26, 31 421 Satnica Đakovačka uz naznaku „Žalba na rezultate upisa 2023/2024“. O žalbama rješava Upravno vijeće uz predstavnika Komisije u roku 15 dana od isteka podnošenja roka za žalbu. Upravno vijeće može:

- odbaciti žalbu kao nepravodobnu

- odbiti žalbu kao neosnovanu i potvrditi odluku Komisije

- usvojiti žalbu i ukinuti odluku Komisije te samo donijeti odluku o upisu ili vratiti Komisiji na ponovno odlučivanje.

Upravno vijeće o svojoj odluci obavještava žalitelja.

Članak 13.

Rezultati upisa objaviti će na oglasnoj ploči i web stranici Dječjeg vrtića Petar Pan Satnica Đakovačka dana 30. lipnja 2023. godine.

Članak 14.

Prije uključivanja djeteta u odgojnu skupinu podnositelj zahtjeva je dužan:

- obaviti inicijalni razgovor s članovima stručne službe do 15. srpnja 2023. godine

- potpisati izjavu o ovlaštenim osobama za dovođenje i odvođenje djeteta

- zaprimiti Rješenje o upisu i potpisati Ugovor o međusobnim pravima i obvezama davatelja i korisnika

 usluga do 31. kolovoza 2023.godine

- dostaviti potvrdu nadležnog liječnika o obavljenom sistematskom i zdravstvenom pregledu djeteta

KLASA:601-04/23-01/31

URBROJ:2158-34-01-23-2

 Predsjednica Upravnog vijeća

 Božana Rogalo, mag.iur.